作者:劉辰翁
標題:摸魚兒
內容:怎知他、春歸何處，相逢且盡尊酒。少年嫋嫋天涯恨，長結西湖煙柳。休回首。但細雨斷橋，憔悴人歸後。東風似舊。問前度桃花，劉郎能記，花復認郎否。君且住，草草留君翦韭。前宵更恁時候。深杯欲共歌聲滑，翻溼春衫半袖。空眉皺。看白髮尊前，已似人人有。臨分把手。嘆一笑論文，清狂顧曲，此會幾時又。